'n Volk staan op | Maroela Media
Hannes Noëth, die besturende direkteur van Helpende Hand. Foto: Verskaf.
Ons is moeg geboelie.
Oeps… Ek wonder of ek die woord "volk" vir die opskrif mag gebruik? Gaan dit nou ook 'n herrie veroorsaak? Ek glo darem nie. Ek dink ek mag sê "Rondom die Ghoemas staan 'n volk op".
Soms raak 'n mens net moeg van intimidasie en voel verniel. En meteens staan mense van alle kante af op vir reg teenoor onreg. Dit is opwindend. Wanneer 'n versadigingsvlak bereik word en mense sê, "So kan dit nie aangaan nie," dan is dit dikwels groter as 'n saak of 'n storie of 'n gebeurtenis.
Met die onttrekking van "Die Land" van die Ghoema-toekennings is ons daar. Dit is meer as 'n Steve, as 'n vir hom of teen hom. Meer as 'n het hy iets gesê of nie gesê nie, is hy 'n rassis of is hy nie 'n rassis nie, of stem jy met hom saam of nie. Dit is meer as net Afrikaans of nie Afrikaans nie, meer as net druk van 'n borg of nie 'n borg nie – dit gaan oor baie meer – dit gaan in die besonder oor mense wat moeg raak vir 'n onderdrukkery, moeg vir onreg, moeg vir omgekeerde diskriminasie, blatante omgekeerde rassisme, 'n ruggraatloosheid in besluite. Daarom is die lied "Die Land", se ontrekking meer as net die tevrede hou van 'n borg, dit is in meer as net 'n knyp na Steve… Dit het werklik in een dag 'n tsoenami geword van opgekropte emosies van alle kante. Ons mense is moeg gekarnuffel.
In 2018 het Solidariteit Helpende Hand 'n besondere pad geloop met die lied "Die Land". Dit was vir ons belangrik om vir ons mense hoop te gee. Ons het hulle aangemoedig om te saai. In elkeen van ons 151 takke, in 10 streke en saam met ongeveer 40 000 ondersteuners het ons deur die land gegaan met een boodskap: Die land behoort aan jou. Saai. Leef roepingsbewus. Laat jou nie onderkry deur al die onreg, al die dinge wat jou wil aftrek nie. In besonder het ons gesê ons help mekaar, ons vat hande. Rykes en armes ontmoet mekaar – die land behoort aan ons almal. Ons is almal rentmeesters hier. Ons het vlae waarop die woorde van die lied staan deur die land geneem – op die vlag staan: "Die land behoort aan jou". Die lied is gesing, gedeel, die vlae is geteken, dit het deel geword van hoop skep-geleenthede. Die vlag het vir takke en vrywilligers 'n kosbare kleinood geword en die lied en sy woorde 'n herinnering aan ons roeping.
Tydens die Afrikaans is Groot-vertoning in 2018 was dit hoendervleisoomblikke toe "Die Land" gesing is en 300 Helpende Hand-afgevaardigde kongresgangers uit die gehoor opstaan en uit die hart kon saamsing. Hulle het die lied geken en dit hulle eie gemaak. Die land behoort aan ons. Ons gaan saai, ons gaan leef, ons gaan nalaat vir ons kinders.
Daarom voel dit soos mishandeling. Nie oor die onttrekking van die lied nie, nie oor die standpunte vir of teen Steve nie, maar oor 'n sogenaamde demokratiese stemming tot onreg. Die een oomblik was ek nog verstom oor die besluit, dit was vir my net verregaande. Die volgende oomblik staan 'n volk op en sê "Ons is moeg geboelie". Van alle kante en van alle oorde. Van die borge. Van Helpende Hand-takke. Van 'n publiek. Van die pers. Van kunstenaars. Van oraloor.
Ons het reeds iets daarvan beleef toe Helpende Hand saam met Afrikaans is Groot 'n spesiale vertoning bekendstel, naamlik JouAIG waarin ons die publiek gevra het om gemeenskapskrag te wys. Wanneer 'n mens elke dag met armoede werk, soos Helpende Hand doen, verstaan 'n mens die krag van 'n gemeenskap. Die nodig hê van mekaar. Die belangrikheid van nie alleen wees nie, maar van saamwees en saamstaan. Van hande vat.
Ons is moeg van onderdrukking, daarom staan ons op. Daar is baie sake om voor op te staan, groter en gewigtiger dinge as 'n Ghoema-toekenning, tog is die versadigingsoomblik soms 'n demokratiese stem tot onreg. Ek gee graag 'n Helpende Hand-eerbewys vandag aan:
my mense wat opstaan en nie gaan lê nie; wat nie hoop verloor nie, al word hulle verontreg;
kunstenaars wat vir ons mense met hul gawes hoop bring, soos met "Die Land" – kunstenaars wat die afgelope jaar die land deurkruis het en ook aan medekunstenaars wat nou teen hierdie stem van onreg opgestaan het;
die borge wat ná die ontrekking van "Die Land" ook onttrek het van die Ghoemas, sonder 'n demokratiese stem, maar uit beginsel teen onreg;
mede-Suid-Afrikaners wat met baie insig deur 'n situasie kan sien, dit fyn kan opsom en onafhanklik vry kan dink. Dit was nog altyd deel van ons genepoel. Moenie vir ons dink nie, ons kan dit self doen;
MultiChoice en Kie. wat die krag van my mense uitdaag, julle maak ons so sterk. Dankie;
die besluitnemers en keurders van die Ghoema-pryse, julle leer ons onderskei;
"Die Land" se vyf kunstenaars. Vir ons was "Die Land" van die begin af 'n wenner;
Pretoria FM wat nuwe toekennings bekendgestel het. Briljant!;
die Helpende Hand-ondersteuners wat jul vlae geteken en laat teken het, wat trots orals gesing het die land behoort aan ons ook. Dankie, dat julle jul vlae weer gaan uithaal het gister met die ontrekking van die lied by die Ghoemas; en
aan almal wat die beginsel van help mekaar verstaan.
Hannes dit wat jy skryf is puik, die afrikaners met moed en ruggraat staan vierkantig agter julle, Steve en die ander kunstenaars. Ongelukkig het ons wel in ons land jellie visse sonder ruggraat en draadsitters.
Elke persoon wat ghoema bygewoon het, insluitend die sangers, julle is Boereverraaiers, Landsverraaiers, Draadsitters, Jellievisse. Die wat agter STEVE HOFFMEYR gestaan het, mag julle gaan van groot na groter na grootste. Ons salueer julle….
Kom ons boikot Multichoice
Miskien kan hulle die nuwe toekenning vir Afrikaanse musiek 'n "Briljantjie" noem! ;) (Van DJ Ossewa)
Wat hier gebeur en wat al in die verlede gebeur het is baie hartseer en onregverdig. Ek hoop van harte dat ons Afrikaner Nasie nou sal saamstaan en hierdie verder vat en nie net weer oor 'n week of twee dit maar net weer agter ons sit en wag vir die volgende aanslag. Ek glo vas hierdie dinge kom op ons pad met 'n plan van Bo en dat die wiel gaan begin draai.